Aminuddin Yahaya

Hj. Aminuddin Bin Yahaya merupakan seorang ahli perniagaan dan aktivis di Malaysia. Beliau adalah penganjur himpunan rakyat yang terbesar dalam sejarah Malaysia, iaitu Himpunan Bantah ICERD yang menghimpunkan lebih sejuta rakyat bagi mendesak kerajaan Malaysia untuk menolak Konvensyen Antarabangsa ICERD. 
Beliau merupakan Presiden Ikatan Muslimin Malaysia (ISMA) dan Pengerusi gabungan lebih 300 NGO-NGO Islam dan Melayu, iaitu Gerakan Pembela Ummah (UMMAH).
Beliau lantang bersuara dalam isu-isu yang melibatkan kedaulatan agama Islam dan bangsa Melayu selain isu-isu nasional yang melibatkan kepentingan rakyat secara umumnya. Beliau merupakan antara figura yang paling kehadapan dalam memperjuangkan kesepakatan bangsa Melayu menerusi slogan 'Melayu Sepakat Islam Berdaulat' yang menekankan kesepakatan orang Melayu untuk mendaulatkan Islam. 
Aminuddin Yahaya merupakan kolumnis di portal Malaysiakini (Bahasa Melayu) dan Portal Islam dan Melayu (Ismaweb).

Latar Belakang

Aminuddin Yahaya dilahirkan di Temerloh, Pahang pada 23 Februari 1963. Beliau telah mendirikan rumah tangga dan dikurniakan 8 orang cahaya mata.

Kerjaya

Sejurus pulang ke Malaysia selepas pengajiannya di United Kingdom, beliau memulakan kerjayanya sebagai seorang juruaudit di Ernst & Young, Suruhanjaya Sekuriti Malaysia, Telekom Publications Sdn. Bhd. dan akhirnya menubuhkan firma audit sendiri yang berkembang pesat sehingga hari ini. Beliau banyak terlibat dalam melatih akauntan-akauntan muda termasuk di luar negara. Aminuddin Yahaya merupakan ahli kehormat Pertubuhan Ikatan Akauntan Muslim Malaysia.

Pertubuhan-Pertubuhan Pembela Islam (PEMBELA)

Pertubuhan-Pertubuhan Pembela Islam (PEMBELA) merupakan gabungan tokoh-tokoh dan pertubuhan-pertubuhan yang komited bekerjasama sebagai pendesak dalam isu-isu yang menggugat kedudukan agama Islam sebagai agama Persekutuan. Aminuddin Yahaya merupakan antara pengasas PEMBELA di samping tokoh lain seperti Dr Yusri Mohamad (Yang Dipertua YADIM pada waktu itu yang merupakan mantan Presiden Angkatan Belia Islam Malaysia - ABIM). 
Aminuddin Yahaya merupakan Timbalan Pengerusi PEMBELA yang pertama seterusnya mengambil alih sebagai Pengerusi PEMBELA yang kedua selepas Dr Yusri Mohamad.

Yayasan Dakwah Islamiah Malaysia (YADIM)

Yayasan Dakwah Islamiah Malaysia (YADIM) merupakan salah satu agensi kerajaan yang memfokuskan kegiatan dakwah Islam yang menjadikan NGO Islam dan rakan strategik dalam memasyarakatkan dakwah. Aminuddin Yahaya telah dilantik sebagai Pengerusi Kluster Perpaduan YADIM pada tahun 2016 yang menjadi individu penting yang mengumpulkan NGO-NGO Islam untuk bekerjasama dalam gerak kerja. Beliau berjaya mempertemukan pimpinan UMNO yang diwakili oleh Dr Asyraf Wajdi Dusuki dan PAS yand diwakili oleh Dr Muhd Zuhdi Marzuki di atas satu pentas dalam sebuah wacana perpaduan ummah buat julung-julung kalinya dalam Muktamar Majlis Amal Islami Malaysia (MAIM) pada tahun 2016.

Himpunan Bantah ICERD (Himpunan 812)

Himpunan Bantah ICERD yang juga dikenali sebagai Himpun 812 atau Daulat 812 telah dianjurkan oleh Gerakan Pembela Ummah (UMMAH)  bagi mendesak kerajaan Malaysia untuk menolak Konvensyen Antarabangsa ICERD. Himpunan ini telah diadakan di Dataran Merdeka, Kuala Lumpur dari jam 2 petang sehingga 5 petang pada 8 Disember 2018. Himpunan ini merupakan himpunan rakyat yang terbesar dalam sejarah Malaysia yang telah berjaya mengumpulkan lebih sejuta rakyat Malaysia untuk bersolidariti menyatakan bantahan mereka terhadap pendirian kerajaan ini. Perhimpunan ini merupakan kemuncak kepada siri-siri perhimpunan aman bantah ICERD di seluruh negara di mana hampir di setiap negeri dan daerah telah diadakan himpunan-himpunan kecil. 
Himpunan ini mendapat pujian dari pihak polis dan Dewan Bandaraya Kuala Lumpur kerana perhimpunan berlaku dengan sangat berdisiplin, aman dan tidak meninggalkan sampah selepas selesai himpunan. Perhimpunan ini telah disokong oleh parti-parti politik Melayu Islam seperti Petubuhan Kebangsaan Melayu Bersatu (UMNO), Parti Islam Se-Malaysia (PAS), Barisan Jemaah Islamiah Se-Malaysia (BERJASA) dan Parti Ikatan Bangsa Malaysia (IKATAN). Kerajaan Malaysia akhirnya mengubah pendirian mereka untuk tidak meratifikasi Konvensyen Antarabangsa ICERD.

Kempen Beli Produk Muslim

Gerakan Pembela Ummah (UMMAH) dengan kerjasama Persatuan Pengguna Islam Malaysia (PPIM) telah melancarkan 'Kempen Beli Produk Muslim' untuk memberi galakan kepada ekonomi orang Islam selain mengetengahkan produk serta perkhidmatan halal seluruh negara. Kempen ini telah dilancarkan pada 2 April 2019 di Menara Kuala Lumpur yang dirasmikan oleh Timbalan Mufti Wilayah Persekutuan iaitu Sahibus Samahah Hj. Hashim Bin Salleh.  
Kempen ini telah mendapat sambutan yang sangat memberangsangkan oleh umat Islam secara umumnya terutamanya usahawan-usahawan dan pertubuhan-pertubuhan bukan kerajaan (NGO).

Kempen Malaysia Negara Islam

Kempen Malaysia Negara Islam telah dilancarkan pada hujung tahun 2018 untuk menegaskan bahawa Malaysia adalah sebuah negara Islam berdasarkan perkara 3 Perlembagaan Persekutuan. Kempen ini merupakan kempen kesedaran kepada masyarakat bahawa perkara-perkara yang bercanggah dengan Islam seperti LGBT, ajaran sesat, liberalisme agama dan sebagainya perlu ditolak dan ditangani dengan tegas oleh semua pihak. Petisyen bagi menyokong kempen ini telah digerakkan di tempat-tempat awam seperti masjid, sekolah dan universiti di seluruh negara. Laporan dan petisyen ini diserahkan kepada Perdana Menteri dan Yang Di-Pertuan Agong sebagai simbolik bahawa pemimpin tertinggi negara mempunyai kuasa untuk menegaskan dan menguatkuasa mesej-mesej yang terkandung dalam kempen ini.

Isu Kematian Adib

Aminuddin Yahaya adalah antara tokoh yang paling terkehadapan dan lantang memperjuangkan keadilan buat Allahyarham Adib Kassim yang telah mati di dalam rusuhan di Kuil Sri Maha Mariamman, Subang Jaya pada hujung tahun 2018. Beliau yang memimpin Gerakan Pembela Ummah (UMMAH) telah menyerahkan memorandum kepada Pejabat Perdana Menteri dan Pejabat Peguam Negara agar isu ini diselesaikan dengan segera tanpa campur tangan pihak atasan. Beberapa siri himpunan telah diadakan untuk mendesak pihak atasan agar kes ini mendapat keadilan yang sepatutnya. 
Petisyen agar Peguam Negara meletakkan jawatan sebagai peguam negara kerana culas dalam mengendalikan isu ini telah digerakkan dan hampir 30,000 tanda tangan telah berjaya dikumpulkan.

Himpunan Pertahan Kedaulatan Islam (Himpunan 405)

Himpunan Pertahan Kedaulatan Islam atau lebih dikenali sebagai Himpunan 405 ini telah diadakan pada 4 Mei 2018 di hadapan SOGO dan sepanjang Jalan Tuanku Abdul Rahman. Mesej dalam himpunan ini ialah untuk mendesak kerajaan agar tegas terhadap isu-isu yang mencabar kedaulatan Islam terutamanya isu cadangan membuang status 'Islam' dalam kad pengenalan oleh Senator DAP iaitu YB Nga Hock Cheh. Selain itu, himpunan ini juga bertujuan untuk membantah Statut Rom, menuntut keadilan buat Arwah Adib dan isu pendidikan; UEC dan PPSMI. Himpunan ini juga telah dihadiri oleh YB Tuan Ibrahim Tuan Man, Dr Asyraf Wajdi Dusuki dan Prof. Dr. Awang Sariyan. Media melaporkan jumlah kehadiran himpunan ini ialah sekurang-kurangnya 10,000 peserta walaupun perancangan berlaku kurang dari tempoh seminggu.

Bantahan Terhadap Cadangan Mansuh Hukuman Mati Mandatori

Menteri di Jabatan Perdana Menteri (Menteri Undang-Undang), Liew View Keong telah mencadangkan agar hukuman mati dimansuhkan atas alasan hak asasi manusia. Jemaah menteri memutuskan hukuman mati bagi 33 kesalahan di bawah 8 akta dimansuhkan, termasuk Seksyen 302 Kanun Keseksaan iaitu kesalahan pembunuhan. Aminuddin Yahaya merupakan antara figura yang paling terkehadapan menentang cadangan kerajaan ini. Sidang media bantahan ini turut disertai oleh Mantan Ketua Polis Negara, iaitu Tan Sri Musa Hasan, NGO-NGO dan peguam-peguam. Sidang media tersebut telah mendapat perhatian media tempatan dan antarabangsa. Sebuah petisyen atas talian bagi membantah cadangan ini telah digerakkan dan mendapat sokongan hampir 100 ribu rakyat Malaysia.